ིང་ཁར་སླེབས་པས་མཆོག་དགའ། མགྲིན་པར་སླེབས་པས་དགའ་བྲལ། སྤྱི་བོར་སླེབས་པས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱས། དེ་ལྟར་ན་ལུས་ཐམས་ཅད་ལ་རྩས་ཁྱབ། རྩ་ཐམས་ཅད་ལ་བྱང་སེམས་ཀྱིས་ཁྱབ། དེ་ཐམས་ཅད་ལ་བདེ་བས་ཁྱབ་སྟེ། བདེ་སྟོང་ཟུང་འཇུག་གི་ངང་དུ་མཉམ་པར་བཞག་གོ །དེ་ནས་འབྲུ་གསུམ་བརྗོད། གདོང་གཡོགས་དཀྲོལ་བར་བསམ་མོ།
།དེ་ལྟར་ན་ཕྱག་རྒྱ་བྷ་གའི་དཀྱིལ་འཁོར་དུ་བཞུགས་ཤིང་མཐོང་། ཤེས་རབ་ཡེ་ཤེས་ཀྱི་དབང་ཐོབ། གཙོ་བོར་སེམས་ཀྱི་དྲི་མ་དག དཔེ་མྱུ་གུ་སྔོན་པོ་སྐྱེས་པ་དང་འདྲ། དམ་ཚིག་བུད་མེད་ལ་མི་སྨོད་པ་དང་ལམ་དངོས་དང་ཡེ་ཤེས་ཀྱི་ཕྱག་རྒྱ་བརྟེན་པ་ལ་དབང་། འབྲས་བུ་ཆོས་སྐུ་སྒྲུབ་པའི་སྐལ་བ་ཅན་དུ་བྱས་པ་ཡིན་ནོ། །
བརྟུལ་ཞུགས་ཀྱི་རིམ་པ་བཅུ་བཞི་པོ་ཀུན་བསྟན་ཟིན་ཏོ། །དེ་ནས་དབང་བཞི་པ་བླ་མའི་ཞལ་ལས་ཤེས་པར་བྱ་བ་ཚིག་ཙམ་གྱིས་བསྐུར་བ་ནི། མཎྜལ་ཕུལ་བ་ནས།
ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བདག་ལ་བཀའ་དྲིན་སྐྱབས་ཏུ་གསོལ། །
ཞེས་ལན་གསུམ་གྱིས་གསོལ་བ་བཏབ།
ཨོཾ་ཨཱཿཧཱུྃ་
གིས་གདོང་འཆིང་ཚུལ་བྱ། དེ་ནས།
ཡེ་ཤེས་འདི་ནི་ཆེས་ཕྲ་ཞིང་། །རྡོ་རྗེ་སྙིང་པོ་མཁའ་ལྟར་མཚུངས། །རྡུལ་བྲལ་མཐར་ཕྱིན་ཞི་བ་ཉིད། །ཁྱོད་ཀྱི་ཕ་ནི་ཁྱོད་ཉིད་དོ། །
ཞེས་བརྗོད་ལ། དེའི་དོན་ནི་ཁྱོད་ཀྱི་དབང་གསུམ་པའི་དུས་སུ་ཕྱག་རྒྱ་དང་མཉམ་པར་སྦྱར་བའི་ལྷན་ཅིག་སྐྱེས་པའི་ཡེ་ཤེས་རྒྱུད་ལ་སྐྱེས་པའི་རྣམ་རྟོག་ཐམས་ཅད་འགག་ཅིང་། སེམས་ཉིད་བདེ་བ་ཆེན་པོའི་ངོ་བོ་ཤར་བ་དེ་ནི་མཚོན་བྱེད་དཔེའི་ཡེ་ཤེས་ཡིན་ལ། དེས་མཚོན་པའི་དོན་གྱི་ཡེ་ཤེས་ཟུང་དུ་འཇུག་པ་དེ་ཉིད། དབང་བཞི་པ་ཚིག་ཙམ་གྱི་སྒོ་ནས་ངོ་སྤྲད་ན་འཁོར་འདས་ཀྱི་ཆོས་ཐམས་ཅད་ཀྱི་བྱེད་པ་པོ་ནི་རང་གི་སེམས་ཡིན། སེམས་ཀྱི་མཚན་ཉིད་ཀྱང་ཀུན་རྫོབ་ཏུ་གསལ་ཞིང་རིག་པ་ཙམ་དེ་ཉིད། ཕྱག་རྒྱ་དང་མཉམ་པར་སྦྱར་བའི་མཐུས། བདེ་བ་ཆེན་པོའི་ངོ་བོར་སྣང་བ་ཡིན་ལ། དོན་དམ་པར་རང་བཞིན་ཅི་ཡང་མ་གྲུབ་པ་སྤྲོས་པའི་མཐའ་ཐམས་ཅད་དང་བྲལ་བ་ཡིན་པས། དེ་ཉམས་སུ་ལེན་པར་བྱེད་པ་ལ། རྐང་པ་སྐྱིལ་ཀྲུང་། ལག་པ་མཉམ་བཞག རྒལ་ཚིགས་དྲང་པོར་སྲང་བ་ལ་སོགས་པ་ལུས་བསམ་གཏན་གྱི་འདུག་སྟངས་དང་ལྡན་པས་ངག་རླུང་རྒྱུ་བ་སོར་བཞག སེམས་དུས་གསུམ་གྱི་རྟོགས་པ་ཐམས་ཅད་སྤངས་ཏེ་རང་ཉིད་ལྷ་སྐུ་ཞལ་སྦྱོར་གྱི་རྣམ་པ་སྒྱུ་མའི་སྐུ་དང་། སེམས་ཉིད་བདེ་བ་ཆེན་པོས་རོས་གང་བ་དང་། དེ་དག་གི་ངོ་བོ་ཅི་ཡང་མ་གྲུབ་པའི་སྟོང་པ་འོད་གསལ་ནམ་མཁའ་ལྟ་བུའི་ངང་ལ་ཅུང་ཟད་མཉམ་པར་བཞག་གོ །ཡང་འབྲུ་གསུམ་བརྗོད་ལ་གདོང་ཕྱེ།
དེ་ལྟ་ན་དོན་དམ་པར་བྱང་ཆུབ་སེམས་ཀྱི་དཀྱིལ་འཁོར་དུ་བཞུགས་ཤིང་མཐོང་། དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་དག དཔེ་འབྲས་བུ་ཡོངས་སུ་སྨིན་པ་དང་འདྲ། དམ་ཚིག་དགོངས་ཏེ་གསུངས་པའི་དམ་ཚིག་བསྲུང་བ་དང་། ལམ་བསམ་གྱིས་མི་ཁྱབ་པ་སྒོམ་པ་ལ་དབང་། འབྲས་བུ་ངོ་བོ་ཉིད་ཀྱི་སྐུ་སྒྲུབ་པའི་སྐལ་བ་ཅན་དུ་བྱས་པ་ཡིན་ནོ། །
དེ་ནས་དམ་ཚིག་དང་སྡོམ་པའི་ཚོགས་རྣམས་ལ་སྲུང་སྡོམ་ཚུལ་བཞིན་དུ་བྱའོ་སྙམ་པས།
གཙོ་བོས་ཇི་ལྟར་
སོགས་དང་། དབང་ཐོབ་པའི་གཏང་རག་ཏུ་མཎྜལ་ཕུལ།
དེང་ནས་
སོགས་སྤྱི་དང་མཐུན་ནོ། །སྐབས་འདིར་གཏོར་མ་སྟ་གོན་བཞིན་ཕུལ་ལོ། །སློབ་མ་དབང་བསྐུར་
་་་་་ཤར་ཆེན་ཀུན་དགའ་བཀྲ་ཤིས་ཀྱིས་མཛད་པའི་ལཱུ་ནག་དབང་གི་མཚམས་སྦྱོར་ལྟར་
དགོས་ན་དཀྱིལ་ཆོག་ཏུ་བལྟའོ། །སྤྱི་དོན་བཞི་པ་མཇུག་གི་བྱ་བ་ནི། མཆོད་པ་རྣམས་ཁ་གསོས་ལ་བསངས་སྦྱངས་བྱིན་གྱིས་བརླབས་ཏེ་ཆུ་གཉིས་སྔོན་འགྲོའི་ཉེར་སྤྱོད་རོལ་མོ་དང་བཅས་པ་ཕུལ། དེ་ནས།
ཧཱུྃ་བཾ་
ལ་སོགས་པའི་ནང་མཆོད། མཉེས་མཆོད། རྐང་བརྒྱད་གཉིས་ཀྱི་བསྟོད་པ་རྣམས་བྱས་ལ། ཡི་གེ་བརྒྱ་པ་ལན་གསུམ་གྱི་མཐར།
མ་འབྱོར་པ་དང་ཉམས་པ་དང་།
སོགས་གོང་བཞིན་བརྗོད།
བཅོམ་ལྡན་འདས་བདག་དང་སེམས་ཅན་
སོགས་བུམ་བསྐྱེད་བཞིན། སྒྲུབ་མཆོད་ཞག་སྦྲེལ་ཏེ་བྱེད་ན། ནུབ་དང་པོ་རྣམས་ལ།
ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། བྱེ་བྲག་ཏུ་ཡང་རྡུལ་ཚོན་གྱི་དཀྱིལ་འཁོར་འདི་ཉིད་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་རྣམས་ཇི་སྲིད་གཤེགས་གསོལ་མ་བྱས་ཀྱི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་ཏུ་གསོལ།
ཞེས་དང་།
སུ་པྲ་ཏིཥྛ་
སོགས་བརྗོད་ཅིང་མེ་ཏོག་གཏོར། གཞན་རྟེན་བཞུགས་གཤེགས་གསོལ་སྤྱི་དང་འདྲ། དེ་ནས་གོ་ཆ་གསུམ་བཀོད་ཚམ་ངམ་སྔགས་ཀྱིས་བསྲུང་བ། དགའ་བ་གསུམ་དྲན་པ། སྨོན་ལམ་བཀྲ་ཤིས་སོགས་བྱེད། སྒྲུབ་མཆོད་གྲོལ་བའི་ཉིན་བུམ་པ་རྣམས་དཀྱིལ་འཁོར་གྱི་ཤར་སྒོའི་གཡས་གཡོན་གྱི་ཁྱམས་ཀྱི་སྟེང་དུ་སྤྱན་དྲངས་ལ་མཆོད་བསྟོད་ཡན་གོང་བཞིན་བྱ། ཕུར་པ་བསྡུས་ཏེ་གནས་དབེན་པར་བསྐྱལ། དེ་ལ་མཆོད་བསྟོད་ཡེ་ཤེས་པ་གཤེགས་གསོལ་སོགས་གོང་མའི་ཡིག་ཆ་ན་མེད་པས་མི་དགོས། དེ་ནས་སློབ་དཔོན་རྡོ་རྗེ་དྲིལ་བུ་འཛིན་པས། དཀྱིལ་འཁོར་གྱི་ཤར་ཕྱོགས་སུ་ལངས་ཏེ་ཡིག་བརྒྱ་བཟླས།
མ་འབྱོར་པ་དང་
སོགས་ཀྱི་མཐར། བླ་མ་ཡི་དམ་སོགས་ཀྱི་རྟེན་ཡོད་པ་རྣམས་ལ།
ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། བྱེ་བྲག་ཏུ་ཡང་བླ་མ་ཡི་དམ་མཁའ་འགྲོ་ཆོས་སྐྱོང་སྲུང་མའི་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ཡེ་ཤེས་པ་རྣམས་འབྱུང་བ་ཆེན་པོ་ས་ཆུ་མེ་རླུང་གི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་ཏུ་གསོལ། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།
ཞེས་བརྗོད་མེ་ཏོག་གཏོར་ནས་རྟེན་བཞུགས་བྱ། དེ་ནས།
རྡུལ་ཚོན་གྱི་ཡེ་ཤེས་པ་དང་བུམ་ནང་གི་ལྷ། གཏོར་མགྲོན་ལ་བྱོན་པའི་རྟེན་མེད་པ་རྣམས།
ཚར་གསུམ་་་་་
ཨོཾ་ཁྱོད་ཀྱིས་སེམས་ཅན་
སོགས་བརྗོད་པའི་མཐར།
བཛྲ་མུཿ ཡེ་ཤེས་པ་རྣམས་རང་བཞིན་དུ་གནས་སུ་གཤེགས། དམ་ཚིག་པ་རྣམས་རང་ལ་ཐིམ། ཛཿཧཱུྃ་བཾ་ཧོཿ
ཞེས་བརྗོད། དེ་ནས་སློབ་དཔོན་གྱིས་རྡོ་རྗེའི་རྩེས་དབང་ལྡན་གྱི་རྩིག་པ་དང་པོ་བཤིག་ལ་ཆོས་ཐམས་ཅད་སྐྱེ་བ་མེད་པ་ཡིད་ལ་དྲན་པས། ངག་ཏུ་
ཨ་ཀཱ་རོ
འི་སྔགས་བརྗོད། དཀྱིལ་འཁོར་གྱི་ཤར་གྱི་མེ་རིས་ནས་དབུས་ཀྱི་མཚན་མ་ནས་སྤྱི་བོར་བཞག་པའི་བར་རྡོ་རྗེ་རྩེས་རི་མོ་འཐེན། དེ་བཞིན་དུ་ཕྱོགས་གཞན་རྣམས་ལའང་འཐེན། གཞན་སྒྲུབ་གཡོག་པ་ཁ་ཅིག་གིས་རྡུལ་ཚོན་མཐའ་ནས་རིམ་གྱིས་བསྡུས་ཏེ་རིན་པོ་ཆེ་ལ་སོགས་པའི་སྣོད་དུ་བླུག ཐིག་རྗེས་རྣམས་དྲི་བཟང་གིས་
་་་་་ཕྱག་ལེན་ལ་བུམ་ཆུ་སློབ་དཔོན་གྱིས་བླུག་སྒྲུབ་གཡོག་པས་ཐིག་རྗེས་མེད་པར་བསུབ་བོ
ཆུས་ཕྱིས་ལ་རྗེས་མི་མངོན་པར་བྱའོ། །དེ་ནས་རང་ལ་གོ་ཆ་གསུམ་དང་ཚམ་རྔམ་སྔགས་ཀྱིས་བསྲུང་བ་དགའ་བ་གསུམ་དྲན་པ། སྨོན་ལམ་དང་བཀྲ་ཤིས་ནི།
བཀྲ་ཤིས་གང་ཞིག་ཆོས་ཀྱི་དབྱིངས་ལས་ལེགས་བྱུང་བའི། །ཧེ་རུ་ཀ་དཔལ་འཇིགས་བྱེད་རྒྱལ་པོ་འབར་བའི་སྐུ། །ཤེས་རབ་ཕག་མོའི་པདྨར་རྡོ་རྗེས་རོལ་མཛད་པའི། །བདེན་པ་དེས་ཀྱང་བདེ་མཆོག་ལ་གནས་བཀྲ་ཤིས་ཤོག །བཀྲ་ཤིས་གང་ཞིག་སྣ་ཚོགས་པདྨའི་འདབ་མ་ལ། །རིགས་ཀྱི་ཡུམ་བཞི་དཔའ་བོའི་ཕྱོགས་བཞིའི་ཞབས་ལ་གཟིགས། །པདྨའི་མུ་ཁྱུད་གྲི་གུག་ཕྲེང་བས་རྣམ་པར་མཛེས། །བདེན་པ་དེས་ཀྱང་བདེ་མཆོག༞ །བཀྲ་ཤིས་གང་ཞིག་མཚམས་ཀྱི་པདྨའི་འདབ་མ་ལ།།བྱང་ཆུབ་སེམས་དང་ཙནྡན་དྲི་ཆེན་གུར་གུམ་ཆུས། །གང་བའི་སྣོད་བཞིས་དཔའ་བོའི་ཞལ་ལ་རེག་པར་སྤྱོད། །བདེན་པ་དེས་ཀྱང༞ བཀྲ་ཤིས་གང་ཞིག་ནམ་མཁའི་གནས་ལ་ལེགས་སྤྱོད་པའི། །འཁོར་ལོ་སྔོན་པོ་རྩིབས་བརྒྱད་མུ་ཁྱུད་རྡོ་རྗེའི་ཕྲེང་། །གནས་ལ་སོགས་པ་དཔའ་བོ་དཔའ་མོ་གཉིས་མེད་རོལ། །བདེན་པ༞ བཀྲ་ཤིས་གང་ཞིག་ས་སྟེང་གནས་ན་ལེགས་སྤྱོད་པའི། །འཁོར་ལོ་དམར་པོ་རྩིབས་བརྒྱད་མུ་ཁྱུད་པདྨའི་འཕྲེང་། །ཞིང་ལ་སོགས་པ་དཔའ་བོ་དཔའ་མོ་གཉིས་མེད་རོལ། །བདེན་པ༞ བཀྲ་ཤིས་གང་ཞིག་ས་འོག་གནས་ན་ལེགས་སྤྱོད་པའི། །འཁོར་ལོ་དཀར་པོ་རྩིབས་བརྒྱད་མུ་ཁྱུད་འཁོར་ལོའི་འཕྲེང་། །ལུས་ལ་སོགས་པ་དཔའ་བོ་དཔའ་མོ་གཉིས་མེད་རོལ། བདེན་པ༞ །བཀྲ་ཤིས་གང་ཞིག་དཀྱིལ་འཁོར་སྒོ་བཞི་མཚམས་རྣམས་སུ། །ཁྭ་གདོང་ལ་སོགས་མ་མོ་ཡིད་འཕྲོག་གཟུགས་གཉིས་ལྡན། །ཐུགས་རྗེས་འགྲོ་བའི་དོན་མཛད་གདུག་པ་ཀུན་འདུལ་བའི། །བདེན་པ༞ བཀྲ་ཤིས་གང་ཞིག་དྲན་པ་ཉེར་བཞག་བཞི་རྣམས་དང་། །ཡང་དག་སྤོངས་དང་རྫུ་འཕྲུལ་རྐང་པ་དབང་པོ་སོགས། །བྱང་ཆུབ་ཕྱོགས་ཆོས་སུམ་ཅུ་རྩ་བདུན་ཡོངས་རྫོགས་པའི། །བདེན་པ༞ བཀྲ་ཤིས་གང་ཞིག་རིན་ཆེན་ཕ་གུ་མཛེས་པའི་གཞལ་མེད་ཁང་། །འདོད་པའི་ཡོན་ཏན་ལྔས་ནི་རབ་ཏུ་བརྒྱན་པར་གྱུར་པ་ཡི། །མུ་ཏིག་དྲ་བ་རིན་ཆེན་ཉི་ཟླ་གསེར་གྱི་དྲིལ་བུ་དཔྱངས། །བདེན་པ༞ བཀྲ་ཤིས་གང་ཞིག་རྟ་བབ་པདྨ་ཆོས་ཀྱི་འཁོར་ལོ་གདུགས། །རི་དྭགས་དང་བཅས་མཛེས་པའི་བ་དན་བཅུ་དྲུག་ལེགས་འཕྱར་ཞིང་། །རླུང་གིས་བསྐྱོད་པའི་དྲིལ་བུ་དག་ལས་ཆོས་ཀྱིས་སྒྲ་སྒྲོག་པ། །བདེན་པ༞ བཀྲ་ཤིས་གང་ཞིག་ཡོངས་སུ་བསྐོར་བའི་དངོས་གྲུབ་བརྒྱད་རྣམས་སུ། །ཕྱོགས་སྐྱོང་བརྒྱད་དང་ཞིང་ཆེན་བརྒྱད་ནི་ཀུན་ནས་གནས་པ་ལ། །གདོང་བརྙན་དང་ལྡན་ཞིང་སྐྱོང་བརྒྱད་ནི་ཉེ་བར་གནས་གྱུར་པའི། །བདེན་པ་དེས་ཀྱང༞ བཀྲ་ཤིས་གང་ཞིག་ཡེ་ཤེས་མེ་བརྒྱད་རབ་ཏུ་འབར་གྱུར་ཅིང་། །བྱང་ཆུབ་སེམས་ཀྱི་རང་བཞིན་སྤྲིན་ཆེན་བརྒྱད་ནི་རབ་ཏུ་འདུས་གྱུར་ཅིག །དགའ་བོ་ལ་སོགས་ཀླུ་ཆེན་བརྒྱད་ནི་ཀུན་ནས་གནས་གྱུར་པའི། །བདེན་པ་དེས་ཀྱང་བདེ༞ བཀྲ་ཤིས་གང་ཞིག་ཐུགས་རྗེའི་རང་བཞིན་ཆུ་ཆེན་བརྒྱད་འབབ་ཅིང་། །དཔའ་བོ་དང་ནི་རྣལ་འབྱོར་མ་དང་མཁའ་འགྲོ་ཚོགས་ཀྱིས་གང་། །ཤ་ཟ་སྲིན་པོ་འབྱུང་པོའི་ཚོགས་ཀྱིས་ཉེ་བར་བསྟེན་པ་ཡི། །བདེན་པ་དེས་ཀྱང༞ །བཀྲ་ཤིས་གང་ཞིག་རྡོ་རྗེའི་ས་གཞི་རྭ་བ་དྲ་བ་གུར། །རྡོ་རྗེའི་བླ་བྲེས་ཀུན་ནས་བྲེས་ཤིང་མདའ་ཡི་དྲ་བ་ལྡན། །ཡེ་ཤེས་མེ་དཔུང་འབར་བའི་ཕྲེང་བས་ཀུན་ནས་ཡོངས་བསྐོར་བའི། །བདེན་པ་དེས་ཀྱང་བདེ་མཆོག་ལ་གནས་བཀྲ་ཤིས་ཤོག། །།
ཅེས་དང་གཞན་ཡང་ཆོས་སྐྱོང་ནོར་ལྷ་སོགས་ཀྱི་བཀྲ་ཤིས་རྒྱས་པར་བརྗོད། རོལ་མོའི་སྒྲ་བྱ། དཀྱིལ་འཁོར་བྲི་ཤུལ་ལ་མེ་ཏོག་གི་ཆར་དབབ་པར་བྱའོ། །ཉལ་ལྡང་ཁ་ཟས་གྱི་རྣལ་འབྱོར་རྣམས་དང་འབྲིང་འདུས་ཀྱི་རྣམ་བཞག་རྣམས་ཀུན་མཁྱེན་རིན་པོ་ཆེས་མཛད་པའི་སྒྲུབ་ཐབས་བཞིན་ནོ། །ཅེས་དཔལ་འཁོར་ལོ་བདེ་མཆོག་ལྷ་སྒོང་སྐྱེས་ལྟར་བསྐྱེད་པ་ལཱུ་ཧུ་པའི་ལུགས་ཀྱི་སྒྲུབ་དཀྱིལ་ནག་འགྲོས་བཀླག་ཆོག་མ་འདི་ཡང་། གདོང་དགའ་ཆོས་སྡེ་ན་སྒྲུབ་མཆོད་འདི་གཏོང་སྲོལ་འདུག་ཀྱང་། འདོན་བྱ་ཕྱག་ལེན་གཉིས་ཀ་ལ་མ་དག་པའི་བསྲེ་ལྷད་སྣ་ཚོགས་འདུག་པ་གདོང་དགའ་སློབ་དཔོན་ཚིགས་རྡོ་སྲང་ཁ་བ་སངས་རྒྱས་བཀྲ་ཤིས་དང་། ལས་སྣ་ཚིགས་རྡོ་ལྷོ་བ་དཔལ་ལྡན་འོད་ཟེར་གཉིས་ནས་སྒྲུབ་དཀྱིལ་ལ་ཞུས་དག་ངོས་བཀླག་ཆོག་ལྟ་བུ་ཞིག་དགོས་ཞེས་བསྐུལ་བའི་ངོར་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས། རྗེ་བཙུན་རིན་པོ་ཆེ་གྲགས་པ་རྒྱ་མཚན་གྱིས་མཛད་པའི་བདེ་མཆོག་ནག་པོ་དཀྱིལ་ཆོག་ཀུན་མཁྱེན་བསོད་ནམས་སེངྒེས་མཛད་པའི་བདེ་མཆོག་སྒྲུབ་ཐབས་མངལ་སྒོང་སྦྱོང་ཚུལ། མཆོད་ཕྲེང་ཡོངས་འཛིན་དཀོན་མཆོག་འཕེལ་བས་མཛད་པ། ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས་མཛད་པའི་ལཱུ་ནག་དཀྱིལ་ཆོག་ཟུར་འདེབས་ཁྱད་པར་བཞི་ལྡན། འཇམ་མགོན་ཨ་མེས་ཞབས་ཀྱི་ནག་པོ་སྒྲུབ་དཀྱིལ་འཇུག་བདེ་ཀུན་དགའ་རྣམས་ལ་བརྟེན་ནས་རང་བཟོའི་དྲི་མ་སྤུ་ཙམ་མེད་པར་ཤིན་ཏུ་དག་པར་སྦྱར་བ་འདི་ལ་ཉེས་པའི་ཚོགས་ཅུང་ཟད་ཀྱང་མེད་སྙམ་ཞིང་། འོན་ཀྱང་གསུང་རབས་གོང་མ་རྣམས་ཀྱི་སད་རྐྱེན་དུ་གྱུར་པ་སོགས་ཉེས་པའི་ཚོགས་ཅི་མཆིས་མཁའ་མཉམ་འགྲོ་བའི་སྡིག་དང་ལྷན་ཅིག་བླ་མ་འཁོར་ལོ་བདེ་མཆོག་སྤྱན་སྔར་བཤགས་ཤིང་། འདིའི་དགེ་བས་རྣལ་འབྱོར་གསང་མཐའི་བསྟན་པ་ཕྱོགས་བཅུར་རྒྱས་ནས་སེམས་ཅན་ཐམས་ཅད་འཁོར་ལོ་བདེ་མཆོག་གི་གོ་འཕང་ཐོབ་པའི་རྒྱུར་གྱུར་ཅིག འདིར་སྨྲས་པ། སྟོན་མཆོག་བུ་རམ་ཤིང་པ་ཉི་མའི་གཉེན། །གཡོ་མེད་ཏིང་འཛིན་ཕྲག་བརྒྱ་ཕྱེ་བ་ལས། །གདུལ་བྱ་རང་རང་སྐལ་བར་འཚམ་པ་ཞིག །བསྟོད་ཀྱང་སྙིང་པོའི་ནོར་བཟང་གསང་མཐའི་ལམ། །མ་ནོར་ཇི་བཞིན་ཕྱེ་བ་ལཱུ་ཧི་པའི། །བཞེད་སྲོལ་རྨ་མེད་དགོངས་རྒྱན་དྲི་བྲལ་འདི། །ས་སྐྱའི་འཇམ་མགོན་འཕྲིན་ལས་རིན་ཆེན་གྱིས། །འབྲི་དགོས་གསུང་གིས་རྫ་རྔ་འཁྲོལ་བ་ལས། །ཐལ་སྦྱར་སྤྱི་བོའི་ཅོད་པན་དུ་བརྒྱན་པ། །སྨྱུག་ཐོགས་རབ་འབྱམས་སྨྲ་བ་བཟོད་བཟང་གིས། །ལྷག་ཆད་སྤངས་ཏེ་དད་སྤྲོས་བྲིས་འདི་ལ། །ནོངས་ཚོགས་མཆིས་ན་བླ་མའི་སྤྱན་སྔར་འཆགས། མངྒ་ལཾ།། །།

ཀུན་དགའ་བློ་གྲོས།
ལཱུ་ཧི་པའི་ལུགས་ཀྱི་བདེ་མཆོག་སྒྲུབ་དཀྱིལ།

:GyatonRare Texts of the Sakya Tradition